***Prof. dr. Ana Kučan***

V veliko čast mi je, da vam lahko čestitam v imenu Univerze v Ljubljani. Čestitam vam s hvaležnostjo do dela, ki ste ga opravili v njeni umetniški, raziskovalni in pedagoški sredini.

Čestitam vam za vztrajnost, prizadevnost in nesebičnost, saj brez prvih dveh ne bi dosegli naslova redne profesorice in profesorji, brez slednje pa profesorji sploh ne bi mogli biti. In zdaj se zdi, kot da ste z osvojitvijo tega naslova prišli na konec poti. Po dolgotrajnih prizadevanjih, ki so od vas zahtevala pogum in moč, je gotovo čas za predah, zagotovo pa ne za njihov konec. Ker vas je, v to sem prepričana, bolj kot nuja gnala ustvarjalnost, ki je skupna prav vsem, znanstvenikom in umetnikom. Ustvarjanje je danes vse bolj in bolj ujeto v pritisk ekonomske upravičenosti, merjene v kapitalskem učinku. Vse bolj postaja zgolj storitev in tržno blago. To pa je v nasprotju s pravim pomenom ustvarjalnosti, s poiesis. Italijanski filozof Giorgio Agamben je tu zelo jasen: pozornost usmeri k izvorni razliki med poiesis – ustvarjati, na svetlo dati in praxis - delovati; bistvo poiesis je “produkcija resnice, kar razpira svet za človekovo bivanje in delovanje.”

Ustvarjanje je igra. Človek, ki ustvarja, je bitje igre, homo ludens, kakor ga je poimenoval Johan Huizinga. »Od nekdaj obožujem cirkus, zato sem se odločil, da ga izdelam, pa čeprav le za svoje veselje,« je dejal Alexander Calder o svojem miniaturnem cirkusu, s katerim se je igral in razveseljeval prijatelje vse do poznih let svojega življenja.” Vedno znova me navduši, kako so v njem stvari povezane med seboj, … je kot diagram sile. Všeč mi je mehanika stvari – in brezmejni prostor – in soj žarometov.” Vsako ustvarjanje najprej korenini v vseobsegajoči porivni sili igrivosti. Igra je naš »raziskovalni laboratorij«. Vse, kar ste dosegli, je rezultat ustvarjalnega procesa, ki ga je gnala igra, sta ga gnala radovednost in čudenje.

Ustvarjati je razkošje. Pomeni biti svoboden. »Svoboden si«, je rekla Rosa Luxemburg, »kolikor so svobodne tvoje misli«. Svoboda je pomemben pogoj za ustvarjanje. Kajti vsaka igra je, v svojem bistvu, svobodno dejanje. Če rečem iz sebe in verjamem, da se boste v tem prepoznali: ne glede na to, da je ustvarjanje moje delo, da z njim raziskujem, me ustvarjanje veseli, v njem uživam in prav v tem je moja svoboda. Kljub vsem omejitvam, ki jih predme postavljajo denar, politika, nepredvidljivost sprememb, ki se bodo v procesu nujno dogodile, svojeglavo gradivo, ki uhaja nadzoru in neznana, ter zato negotova prihodnost, za katero ustvarjam. Igra v vse to vnaša smisel. Ustvarjanje je svoboda.

Seveda pa je ustvarjanje tudi garanje. Vidim ga kot trdo in odgovorno delo, tako kot ga je videl Gustave Flaubert. »Knjige gradimo kot piramide«, je zapisal. »Obstaja premišljen načrt in nato postavljamo kocke eno na drugo. In to je vratolomno, garaško delo, ki jemlje mnogo časa.« Metoda dela, »načrt za knjigo«, o katerem govori Flaubert, je na vsakem področju, v vsaki stroki, morda pri vsakem od vas, drugačen. A nikjer v vseh pogledih povsem racionalen. Nekaterih odločitev se ne da niti opredeliti, kaj šele ubesediti. Ustvarjalni proces korenini v našem skupnem in intimnem pogledu na svet, v zavednem in nezavednem, in je odprt, saj vsako delo zraste in dozori v svoje vzporedno življenje šele med ljudmi.

Ustvarjanje je odgovornost. Ustvarjalec je najprej zavezan lastnemu konceptu. Potem je odgovoren Drugemu in za Drugega. Pojem Drugi v pogled nove etike poleg človeka vključuje tudi naravo, v katero naj bi, z vsem kar počnemo, posegali po »načelu najmanjše škode«. Širša družbena odgovornost, splošna in po zakonu, pa se udejanja prek ustvarjalčevega intimnega razumevanje Drugega. Etika je, kar delam in sem. Ustvarjanje je zato lahko le odgovorno dejanje. Vendar, če se vrnem k Flaubertu kot garaču … Videl se je tudi kot »potrpežljivega iskalca biserov, ki se potaplja v najgloblje vode in pride na površino praznih rok in pomodrelega obraza.« »Neka usodna privlačnost me sili v brezna misli«, zapiše, »tja v tiste najbolj skrite kotičke, ki se jih najmočnejši nikdar ne naveličajo.«

Ustvarjanje je tudi in predvsem strast. »Spraskam se v pesem«, je zapisal Marko Pavček, “in črna kri brizga iz verzov". Strast nas sili, da z rezultati nismo zadovoljni, da se znova »potopimo po bisere«, da zberemo moči za nov ustvarjalni napor, za novo igro, da poskusimo znova. Tu se lahko opremo na Leninovo primero o vzpenjanju na visoko goro, ki jo je v naših prekucljivih časih obudil Slavoj Žižek. Tako si z analogijo plezalca, ki po svojem prvem poskusu osvojitve novega vrha sestopa v dolino, lahko ponazorimo tudi pomen umika v ustvarjalnem procesu. Na to pokaže Žižek sam: »V trenutku, ko se nahajam na koncu nekega projekta, se mi zazdi, da nisem ravno uspel povedati tistega, kar sem nameraval, da potrebujem nov projekt ... «.

Zgodovina nas uči, da družba napreduje skozi poraze, skozi zaporedne poraze tistih, ki vztrajajo. Pripravljenost na umik, razlaga Žižek, ni odstop od ideje, ni odprtost za kompromis ali priložnost za utrjevanje doseženega, prav nasprotno, je potrditev vere v »pravo stvar« in spust nazaj na začetek. Podobnost med revolucionarnim in ustvarjalnim procesom je povsem nazorna. Tudi ko ustvarjalni proces pripeljemo do konca, moramo začeti znova, od začetka. Vsaka nova naloga, vsak nov problem... vsak nov primer je potrditev ideje skozi njeno reinvencijo. In pri tem so dosedanje izkušnje, prejšnji poskusi, problemi, ki smo jih že rešili, brez pomena; preprosto moramo začeti od začetka. Žižek opozori na to, da je streznitev neogibna, a ne za to, da bi se iluziji odrekli, temveč za to, da omogočimo nastanek nove. V ustvarjalni strasti smo z novo zamislijo obsedeni, preveva nas navdušenje iskrene vere v to, da bomo izboljšali svet. Tudi moja naivna vera – in, če parafraziram Mladena Dolarja, prav zaradi naivne vere sem realist, – je v tem, da bo rezultat mojega ustvarjalnega procesa prispeval k izboljšanju življenja ljudi in drugih živih bitij ali da slednjim vsaj ne bo škodoval. V to verjamem tako močno, da sem dovolj svobodna, da lahko izgubim.

Vsakič, ko ustvarjamo, se upiramo, iščemo druge možnosti, spreminjamo obstoječe, širimo meje znanega sveta ... in tudi če ustvarjanje ne privede do konkretnih rezultatov, zmeraj pomeni spremembo obstoječega stanja, pa čeprav le v svetu idej. Zato pri ustvarjanju zmeraj izgubimo, saj izgubimo investirana čustva. Toda, nas spomni Žižek, prav zato, ker smo vse zastavili, ker je bilo vse postavljeno na kocko, na koncu ni kaj izgubiti. Vse, kar je bilo, je že bilo vloženo v projekt. Tako kot alpinist, ki je primoran sestopiti, se tudi ustvarjalec po koncu umakne samo zato, da preveri svojo pozicijo, da izboljša tisto, kar ni bilo povsem domišljeno ali kar je bilo preprosto narobe. Tudi po zaključenem delu je soočen s tem, da pre-opredeli tisto, kar je ostalo nedokončano, za kar potrebuje moč in voljo, da »začne od začetka«. Ustvarjanje ni postopno napredovanje, temveč ponavljanje istega dejanja, ponavljanje dejanja od začetka, znova in znova do nove stvaritve. Prepričana sem, da je vsakdo med vami to živo izkusil. Ustvarjanje je strast, strast kot življenjski odnos, tisto, kar nas dela žive, zaradi česar smo vedno znova pripravljeni začeti od začetka.

Zato vam prav za ustvarjalnost in vztrajnost še posebej čestitam in vam želim, da spet začnete od začetka. “Poskusite znova. Spodletite znova. Spodletite bolje.«